**Előterjesztés munkaanyaga**

**a Képviselő-testület**

2018. április 18-i ülésére

**Tisztelt Képviselő-testület!**

A vízgazdálkodásért felelős miniszter (a továbbiakban: miniszter) – a nemzetgazdasági miniszterrel és az emberi erőforrások miniszterével egyetértésben – pályázatot hirdetett a Magyarország 2018. évi központi költségvetéséről szóló 2017. évi C. törvény (a továbbiakban: Költségvetési törvény) 3. melléklet I. 1. pont szerinti Lakossági víz- és csatornaszolgáltatás támogatására (1. számú melléklet).

 A támogatás célja azon települések támogatása, amelyekben a Magyar Energetikai és Közmű-szabályozási Hivatal által kibocsátott víziközmű-szolgáltatói és működési engedéllyel rendelkező, vagy a Hivatal által közérdekű üzemeltetőként kijelölt víziközmű-szolgáltató által végzett lakossági közműves ivóvízellátás, szennyvízelvezetés és –tisztítás költségei a víziközmű-szolgáltatás lakossági felhasználásából származó árbevételét jelentősen meghaladják.

A lakossági közműves ivóvízellátás, szennyvízelvezetés és tisztítási szolgáltatás ráfordításainak csökkentését szolgáló támogatásra az a Pályázó nyújthat be pályázatot,

a) amelynek közigazgatási területén (pályázati gesztor esetén a megbízó önkormányzatok közigazgatási területét is egyenként figyelembe véve) a 2018. évi lakossági közműves ivóvízellátás, szennyvízelvezetés és –tisztítás szolgáltatás díját a Vksztv.-ben és a Rezsicsökkentési törvényben foglaltak szerint, vagy a Magyar Energetikai és Közmű-szabályozási Hivatal (a továbbiakban: MEKH) által meghatározott, vagy a Vksztv. 31/A. és 31/B. §-ok alapján meghatározott díjat alkalmaz a víziközmű-szolgáltató (melyről Pályázó az 1. melléklet 5. nyilatkozat részeként kap nyilatkozatot az érintett víziközmű-szolgáltató(k)tól),

b) amely költségvetési támogatásban, illetve közműhitelben részesült közcélú szennyvízelvezető, tisztító mű beruházás esetén nem vállalt szerződéses kötelezettséget arra, hogy a tárgyévre vonatkozóan a ráfordítások csökkentéséhez költségvetési támogatást nem vesz igénybe, és ezt az 1. melléklet szerinti 3. nyilatkozatban igazolja,

c) amely az 1. melléklet szerinti 4. nyilatkozatban igazolja, hogy a szennyvízcsatorna-hálózattal ellátott területen az ingatlanok legalább 60%-ának bekötése megvalósult (az ea) alpont szerint benyújtásra kerülő pályázat esetén),

d) amelynek területén (pályázati gesztor esetén a megbízó önkormányzatok közigazgatási területét is egyenként figyelembe véve) a víziközmű-rendszer üzemeltetését a támogatás igénylésének időpontjában hatályos vízjogi üzemeltetési engedéllyel és víziközmű-szolgáltatásra jogosító víziközmű-szolgáltatói és működési engedéllyel vagy közérdekű üzemeltetésre kötelezettséget elrendelő határozattal rendelkező víziközmű-szolgáltató végzi, vagy ezek hiányában az illetékes vízügyi hatósághoz benyújtott engedély iránti kérelem és a MEKH-hez benyújtott víziközmű-szolgáltatói és működési engedély iránti kérelem másolatát a Pályázó a pályázathoz csatolja,

e) amelynek az egyes szolgáltatások esetében a támogatás számításánál figyelembe vett fajlagos ráfordítása, illetve költsége

ea) a más víziközmű-szolgáltatótól történő közüzemi ivóvízátvétel esetén a lakossági célra átvett ivóvíz költsége 2018. január 1-jétől meghaladja a nettó 320 Ft/m3 értéket,

eb) a nem csatornázott területeken a közüzemi ivóvíz-szolgáltatás 2018. évi várható fajlagos ráfordítása meghaladja a nettó 498 Ft/m3 értéket, vagy

ec) a csatornázott területeken - függetlenül attól, hogy a közműves ivóvízellátás, szennyvízelvezetés és –tisztítás szolgáltatást azonos vagy más-más víziközmű-szolgáltató végzi - a közműves ivóvízellátás, szennyvízelvezetés és –tisztítás szolgáltatás 2018. évre várható együttes, összevont fajlagos ráfordítása meghaladja a nettó 1.002 Ft/m3értéket és

f) amely az Áht. 50. § (4) bekezdése szerinti adó-, járulék-, illeték- vagy vámtartozással (köztartozással) nem rendelkezik, és ezt az 1. melléklet szerinti 7. nyilatkozatban igazolja.

**A pályázat Kincstár által üzemeltetett Önkormányzati Előirányzat-gazdálkodási Modul (a továbbiakban: ÖNEGM) nevű elektronikus rendszerben történő rögzítésének és lezárásának határideje: 2018. május 07., három eredeti példányban történő papír alapú példányának beadási határideje az elektronikus rögzítést követő 1 munkanap.**

A fentiekre figyelemmel kérem a határozati javaslat elfogadását.

**Döntési javaslat**  
  
**Délegyháza Község Önkormányzatának Képviselő-testülete**

**a)** **a lakossági csatornaszolgáltatás ráfordításainak mérséklésére a lakossági víz- és csatornaszolgáltatás támogatásáról és az egészséges ivóvízzel való ellátás ideiglenes módozatainak ellentételezéséről szóló „Lakossági víz- és csatornaszolgáltatás támogatása” tárgyú a vízgazdálkodásért felelős miniszter, a nemzetgazdasági miniszterrel és az emberi erőforrások miniszterével egyetértésben, 2018. április 5-én elfogadott pályázatára támogatási igényt kíván benyújtani a Magyar Államkincstár területileg illetékes szervén keresztül a felelős miniszterhez;  
b)** **kötelezettséget vállal arra, hogy a fajlagos ráfordítással figyelembe vett, illetve a Tárcaközi Bizottság által elfogadott mértékű amortizációt a vízi-közmű felújítására, pótlására, a fejlesztési hitellel kapcsolatos adósságszolgálatra fordítja.**

*Határidő: azonnal*

*Felelős: Jegyző, Polgármester*

Összeállította:

Dóra Aladár Istvánné

pénzügyi előadó

Előterjesztéssé nyilvánítva: 2018. április 18.